Sag anlagt den 16. december 2019 – Leonardo SpA mod Frontex

(Sag T-849/19)

(2020/C 54/63)

Processprog: italiensk

Parter

Sagsøger: Leonardo SpA (Rom, Italien) (ved advokaterne M. Esposito, F. Caccioppoli og G. Calamo)

Sagsøgt: Det Europæiske Agentur for Grænse- og Kystbevogtning (Frontex)

Sagsøgerens påstande

Nedenstående retsakter annulleres, og sagsøgte tilpligtes at betale erstatning for det direkte og indirekte tab, der er lidt og bliver lidt, og som på enhver tænkelig måde følger af, at det omhandlede udbud er ulovligt. Med henblik på sagens oplysning indhentes en sagkyndig erklæring som omhandlet i artikel 91, litra e), og artikel 96 i Rettens procesreglement med henblik på, at det fastslås, a) at de anfægtede udbudsbetingelser er urimelige, unødvendige og uforenelige med lovgivningen på området, b) at de anfægtede betingelser er til hinder for, at Leonardo kan afgive et bud, c) at der hvad angår omkostninger og teknisk gennemførlighed er interesse i at inddele udbuddet i to eller flere dele.

Det Europæiske Agentur for Grænse- og Kystbevogtning tilpligtes at betale sagsomkostningerne.

Søgsmålsgrunde og væsentligste argumenter

Dette søgsmål er anlagt med påstand om annullation af FRONTEX/OP/888/2019/JL/CG for tjenesteydelsen »Remotely Piloted Aircraft Systems (RPAS) for Medium Altitude Long Endurance Maritime Aerial Surveillance«, der blev offentliggjort den 18. oktober 2019 i tillægget til Den Europæiske Unions Tidende TED (Tenders Electronic Daily) under referencenummer 2019/S 202-490010, og af de forskellige tilhørende retsakter, navnlig:

— Invitation to Tender, der findes på webstedet https://etendering.ted.europa.eu/cft/cft-document.html?docId=61915,

— Financial Proposal, der findes på webstedet https://etendering.ted.europa.eu/cft/cft-document.html?docId=61916,

— Declaration, der findes på webstedet https://etendering.ted.europa.eu/cft/cft-document.html?docId=61917,

— Annex I – Tender Specifications, der findes på webstedet https://etendering.ted.europa.eu/cft/cft-document.html?docId=61918,

— Tender Submission Form, der findes på webstedet https://etendering.ted.europa.eu/cft/cft-document.html?docId=61919;

— Draft Contract, der findes på webstedet https://etendering.ted.europa.eu/cft/cft-document.html?docId=61921,

— Agreement of non-disclosure, der findes på webstedet https://etendering.ted.europa.eu/cft/cft-document.html?docId=61922,

— Appendix 1, der findes på webstedet https://etendering.ted.europa.eu/cft/cft-document.html?docId=61924;

— Appendix 2, der findes på webstedet https://etendering.ted.europa.eu/cft/cft-document.html?docId=61925,

— Appendix 3, der findes på webstedet https://etendering.ted.europa.eu/cft/cft-document.html?docId=61926,

— Berigtigelse – udtalelse vedrørende supplerende oplysninger eller ændringer, der blev offentliggjort i tillægget til Den Europæiske Unions Tidende TED (Tenders Electronic Daily) under referencenummer 2019/S 216-528930,

— Berigtigelse – udtalelse vedrørende supplerende oplysninger eller ændringer, der blev offentliggjort i tillægget til Den Europæiske Unions Tidende TED (Tenders Electronic Daily) under referencenummer 2019/S 226-553006,

— afklaringer afgivet af FRONTEX i henhold til lex specialis (offentliggjort på webstedet https://etendering.ted.europa.eu/cft/cft-questions.html?cftId=5444),

— referat fra Informative Meeting afholdt hos FRONTEX den 28. oktober 2019,

— samt af enhver anden retsakt, som går forud for, er sammenhængende med eller er en følge af de ovennævnte retsakter.

Til støtte for søgsmålet har sagsøgeren fremsat fire anbringender.

1. Sagsøgeren har nedlagt påstand om annullation af de anfægtede retsakter, idet de er i strid med gennemsigtighedsprincippet, proportionalitetsprincippet, ligebehandlingsprincippet og princippet om forbud mod forskelsbehandling, idet deres indhold er generisk og irrationelt, eller fordi de i visse tilfælde pålægger tilbudsgiverne, hvilket dermed er af sagsøgerens interesse, visse konkrete, tekniske krav, der er aldeles unødvendige, uforholdsmæssige, overdrevne og uden funktion med henblik på tjenesteydelsen, eller som under alle omstændigheder gør det umuligt for sagsøgeren at deltage eller underkaster dens deltagelse overdrevne økonomiske omkostninger, som kan skade buddets konkurrencedygtighed. Disse retsakter er således i strid med 96. og 108. betragtning til og artikel 160, 161 og 166 i finansforordningen (EU, Euratom) 2018/1046 (1) og punkt 17.1, 17.3 og 17.8 i bilag I til denne forordning samt med Europa-Parlamentets og Rådets direktiv 2014/23/EU (2) og 2014/24/EU (3). Der er ligeledes sket magtfordrejning i form af en tilsidesættelse af proportionalitetsprincippet, og der foreligger manglende logik, fejlagtige forudsætninger og urigtig gengivelse heraf, forskelsbehandling, uretfærdighed og magtfordrejning.

2. Sagsøgeren har ligeledes nedlagt påstand om annullation af de anfægtede retsakter, idet det gøres gældende, at det blev undladt at inddele det udbud, der er genstand for søgsmålet, i dele. Sagsøgeren har navnlig anført, at der er sket en tilsidesættelse af artikel 160, stk. 1-3, i finansforordningen (EU, Euratom) 2018/1046 samt af punkt 33.1 i bilag I til denne forordning, og at punkt 18.2, tredje afsnit, i bilag I til denne forordning ikke blev anvendt.

3. Sagsøgeren har ligeledes gjort gældende, at der er sket en tilsidesættelse af den nævnte forordnings artikel 176 og 179 som følge af den bestemmelse, der er indeholdt i udbudsdokumenterne, hvorefter personer fra tredjelande tillades at deltage.

4. Endelig har sagsøgeren nedlagt påstand om erstatning af det direkte og indirekte tab, der er lidt og bliver lidt, og som på enhver tænkelig måde følger af, at det omhandlede udbud er ulovligt.

(1) Europa-Parlamentets og Rådets forordning (EU, Euratom) 2018/1046 af 18.7.2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012 (EUT 2018, L 193, s. 1).

(2) Europa-Parlamentets og Rådets direktiv 2014/23/EU af 26.2.2014 om tildeling af koncessionskontrakter (EUT 2018, L 94, s. 1).

(3) Europa-Parlamentets og Rådets direktiv 2014/24/EU af 26.2.2014 om offentlige udbud og om ophævelse af direktiv 2004/18/EF (EUT 2014, L 94, s. 65).